BussLink

BussLink var et ekspressbussrutenett drevet av Norgesbuss-eide BussLink AS mellom 2002 og 2008. Selskapet kjørte korte og mellomlange ekspressruter med hyppige avganger og faste avgangstider i det sentrale østlandsområdet.

Historie 
Etter at TIMEkspressen fra høsten 1997 viste at denne typen ruter hadde stort potensial, ønsket også Norgesbuss og NOR-WAY Bussekspress å satse på dette markedet. Høsten 1998 stiftet man BussLink AS, som var eid av Norgesbuss AS (via Norgesbuss Link AS, 34%), Norbuss AS (34%) og NOR-WAY Bussekspress AS (32%). Det ble samtidig sendt søknad om konsesjoner på følgende seks ruter:
 Larvik – Tønsberg – Horten – Drammen – Oslo – Gardermoen
 Konnerud – Drammen – Asker – Oslo (Ring 3) – Ås – Drøbak / Lillestrøm
 Krogstadelva – Drammen – Oslo – E18 – Moss – Sarpsborg
 Hokksund – Drammen – Røyken – Drøbak – Sarpsborg
 Ski – Drøbak – Sæter – Slemmestad – Sandvika – Oslo – Ski
 Hamar – Minnesund – Gardermoen – Oslo – Asker
Til dette regnet man med å trenge 50 busser og 200 sjåfører. Etter tre års behandlingstid fikk man 26. juni 2001 innvilget konsesjon på alle seks rutene, dog med noen forbehold på enkelte. Men etter så lang tid var ikke alle seks like aktuelle, og man valgte å gå videre med de tre første.

7. januar 2002 ble rute 1 den første som ble startet, med Norgesbuss Vestfold AS som operatør. Men i forhold til det opprinnelige forslaget ble ruta kortet litt ned i begge ender, og bussene gikk kun mellom Tønsberg og Oslo. I Tønsberg korresponderte bussene til Torp og videre til Larvik, Skien og Seljord med Telemarkekspressen, som ble satt i trafikk samme dag som en forlengelse av By- og Landekspressen som bare hadde gått Seljord-Porsgrunn. I Oslo korresponderte de med Totenekspressen til Gardermoen og Gjøvik. 22. april 2002 ble rute 3 startet med Norgesbuss Østfold AS som operatør på strekningen Krokstadelva-Drammen-Oslo-Moss-Sarpsborg som et samarbeid med TIMEkspressen linje 3, der annenhver avgang ble kjørt av BussLink og TIMEkspressen. Rute 2 var ment å starte opp høsten 2002, men planene for den ble aldri realisert. Den skulle gå fra Konnerud via Asker, Sandvika, Blindern og Nydalen, før den forgrenet seg nordover til Økern, Grorud, Solheim, Sentralsykehuset og Lillestrøm, og sørover til Ryen, Mortensrud, Tusenfryd, Vinterbro senter, Heer og Drøbak.

15. juni 2002 ble rute 1 endret til å også gå innom Åsgårdstrand. Fra 2. desember 2002 ble rute 3 delt i to og samtidig utvidet til å gå annenhver avgang helt til Halden. Rute 3 gikk da Halden-Sarpsborg-Moss-Oslo-Fornebu, mens den veslige delen fikk det ubrukte rutenummeret 2 og gikk Krokstadelva-Drammen-Sandvika-Oslo, men kun i rushtiden på hverdager.

I januar og februar 2003 kjøpte Norgesbuss ut de andre eierne av BussLink. Man omstrukturerte også konsernet ellers og slo sammen selskapene i Østfold og Vestfold til Norgesbuss Østfold Vestfold AS.
Rute 2 ble kortvarig, og var avviklet per 1. april 2003. Kortvarig ble også kjøringen til Fornebu, for fra 23. juni 2003 ble Oslo bussterminal endestasjon i Oslo etter at Oslo kommune nektet bussene å kjøre Ring 1. 1. juli 2004 ble Norgesbuss Østfold Vestfold AS solgt til Nettbuss, og etter det overtok Norgesbuss Bærum Romerike AS sin avdeling i Bærum som operatør på rute 1, mens Norgesbuss sentralt overtok bussene i Østfold. Men bare fem måneder senere, 1. desember 2004, ble rute 1 nedlagt etter langvarige underskudd. Fra 20. juli 2005 ble rute 3 igjen utvidet. De avgangene som tidligere hadde snudd i Sarpsborg ble nå forlenget over grensen til Strömstad.

I februar 2008 valgte Norgesbuss å avvikle sine aktiviteter i Østfold, så fra og med 11. februar overlot BussLink trafikken til TIMEkspressen, og med det var BussLink ikke lenger i markedet.

Ruter 
 Tønsberg – (Åsgårdstrand) – Horten – Holmestrandtoppen – Drammen – Sandvika – Oslo (7. januar 2002 – 30. november 2004)
 Krokstadelva – Drammen – Sandvika – Oslo (2. desember 2002 – 31. mars 2003)
  
 Krokstadelva – Drammen – Oslo – Moss – Sarpsborg (22. april 2002 – 1. desember 2002)
 (Strömstad) – Halden – Sarpsborg – Moss – Oslo – (Fornebu) (2. desember 2002 – 10. februar 2008)

Referanser 

Ekspressbussruter i Norge